

ฉบับที่ 21/2566

วันที่ 12 ธันวาคม 2566

**กรมธนารักษ์ชวนเที่ยวงานเทศกาลท่องเที่ยวพิพิธภัณฑ์ในยามค่ำคืน ประจำปี 2566 (Night at the Museum Festival 2023)**

วันนี้ (12 ธันวาคม 2566) นายจำเริญ โพธิยอด อธิบดีกรมธนารักษ์ เปิดเผยว่า กรมธนารักษ์ได้ร่วมจัดงานเทศกาลท่องเที่ยวพิพิธภัณฑ์ในยามค่ำคืน ประจำปี 2566 (Night at the Museum Festival 2023) โดยในปีนี้มีพิพิธภัณฑ์จากทั่วประเทศ ร่วมจัดงาน จำนวน 48 แห่ง ซึ่งมีพิพิธภัณฑ์ของกรมธนารักษ์เข้าร่วมจัดงาน จำนวน 4 แห่ง ได้แก่ พิพิธภัณฑ์เหรียญกษาปณานุรักษ์ พิพิธบางลำพู พิพิธภัณฑ์ธนารักษ์ จังหวัดขอนแก่น และพิพิธภัณฑ์ธนารักษ์ จังหวัดเชียงใหม่ มีรายละเอียด ดังนี้

**พิพิธภัณฑ์เหรียญกษาปณานุรักษ์** ภายใต้ชื่องาน “แปร๊น Night! เหรียญโชว์ช้าง” ในวันที่ 15-17 ธันวาคม 2566 เวลา 10.00-21.30 น. พบกับกิจกรรม 1.ชมพิพิธภัณฑ์ยามค่ำคืน 2. BINGO ผจญภัย...ไปตามทางช้างผ่าน 3. Workshop พวงกุญแจหนังช้าง 4. Workshop พิมพ์ภาพช้าง 5. Workshop ขบวนช้างแขวน และ 6. Create your elephants พร้อมด้วยนิทรรศการพิเศษ “แกะรอยช้าง กลางหน้าเหรียญ”

**พิพิธบางลำพู** ภายใต้ชื่องาน “มนต์รัก บางลำพู (Banglamphu Love Story)” ในวันที่ 15-17 ธันวาคม 2566 เวลา 17.00-21.00 น. พบกับกิจกรรม 1.ยลพิพิธภัณฑ์ยามค่ำคืน 2. Creative Workshop ระบายสี ปูนปลาสเตอร์ และโคมไฟอาร์ทเพนท์ 3. Game Zone โยนห่วงมหาสนุก วงล้อหรรษา พาทัวร์ย่านบางลำพู และจับคู่ลุ้น Luck พร้อมด้วยกิจกรรมพิเศษ Colorful Lighting Installation

**พิพิธภัณฑ์ธนารักษ์ จังหวัดขอนแก่น** ภายใต้ชื่องาน “เทศกาลอีสาน ซิ่ง (ISAN SING IN MUSEUM)” ในวันที่ 22-24 ธันวาคม 2566 เวลา 17.00-20.00 น. พบกับกิจกรรม 1. จัดแสดงนิทรรศการรอบพิเศษในยามค่ำคืน 2. ตามล่าหาเงินฮ้อย 3. ISAN SING การแสดงร้องหมอลำพื้นบ้าน ร้องเพลงลูกทุ่งอีสาน และดนตรีโฟร์คซอง 4. WORKSHOP CRAFT ส่งเสริมการเรียนรู้งานศิลปะ 5. EATING TIME การออกร้านจำหน่ายอาหารและเครื่องดื่มของนักเรียน นักศึกษา ชุมชนเมืองขอนแก่น

/พิพิธภัณฑ์...

- 2 -

**พิพิธภัณฑ์ธนารักษ์ จังหวัดเชียงใหม่** ภายใต้ชื่องาน “สัมผัสวิถีชีวิต เรียนรู้เศรษฐกิจล้านนา (Lanna Night Market)” ในวันที่ 22-24 ธันวาคม 2566 เวลา 16.00-22.00 น. พบกับกิจกรรม 1. ชมนิทรรศการถาวร ในยามค่ำคืน 2. นิทรรศการพิเศษ เรื่อง “กาดล้านนา” สัมผัสวิถีชีวิต เรียนรู้เศรษฐกิจล้านนา 3. ออกร้านจำหน่ายผลิตภัณฑ์ชุมชน ชมและเลือกซื้อสินค้าหัตถกรรมจากชุมชนต่าง ๆ รอบเวียงเชียงใหม่ 4. Workshop ทำสร้อยข้อมือจากหอยเบี้ย และการสาธิตทำอาหารพื้นเมืองภาคเหนือ ในบรรยากาศตลาดการค้าขายในสมัยโบราณ

อธิบดีกรมธนารักษ์ กล่าวในช่วงท้ายว่า ภายในงานจะได้พบกับนิทรรศการที่มอบสาระความรู้เกี่ยวกับเหรียญกษาปณ์และความเพลิดเพลินกับกิจกรรมพิเศษต่าง ๆ ที่แต่ละพิพิธภัณฑ์ทั้ง 4 แห่ง ได้เตรียมไว้ให้ร่วมกิจกรรม พร้อมกับของขวัญที่ระลึกที่เตรียมไว้มอบให้ประชาชนที่เข้าร่วมกิจกรรม ทั้งนี้ เพื่อให้เป็นไปตามยุทธศาสตร์ชาติ ด้านการส่งเสริมการท่องเที่ยวเชิงสร้างสรรค์วัฒนธรรม เป็นการตอบสนองนโยบายของรัฐบาล และกระตุ้นเศรษฐกิจการท่องเที่ยวของประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

